ปัจจัยความเสี่ยง

บริษัท สุรพลฟู้ดส์ จำกัด (มหาชน)
ได้ตระหนักถึงความสำคัญของผลกระทบทั้งทางตรงและทางอ้อมของความเสี่ยงที่จะเกิดขึ้นหรืออาจเกิดขึ้นต่อการดำเนินธุรกิจ
บริษัทจึงกำหนดแนวทางดำเนินการเพื่อบริหารจัดการความเสี่ยงทางธุรกิจต่างๆ ดังนี้

1. ความเสี่ยงจากความผันผวนของอัตราแลกเปลี่ยน

เนื่องจากรายได้หลักของบริษัทมาจากการส่งออก
ความผันผวนของอัตราแลกเปลี่ยนจึงมีผลกระทบต่อผลประกอบการของบริษัทอย่างหลีกเลี่ยงไม่ได้

  การบริหารความเสี่ยงของบริษัท

บริษัทติดตามความเคลื่อนไหวของการเปลี่ยนแปลงอัตราแลกเปลี่ยนอย่างใกล้ชิด
บริษัทมีนโยบายชัดเจนในการดูแลและป้องกันความเสี่ยงอย่างเหมาะสมในแต่ละช่วงเวลา
โดยนำเครื่องมือในการบริหารจัดการมาใช้ในการวางแผนธุรกิจ เช่น
สัญญาซื้อขายเงินตราต่างประเทศล่วงหน้า (Forward)
การจับคู่ของการได้มาและใช้ไปในสกุลเงินตราต่างประเทศ (Direct Hedge) รวมทั้งได้นำ
Foreign Exchange Option มาใช้
นอกจากนี้บริษัทได้พยายามกระจายการขายไปในหลายสกุลเงินตราต่างประเทศมากขึ้น
โดยพิจารณาจากความเหมาะสมของลูกค้าแต่ละกลุ่ม แต่ละประเทศ ทั้งนี้
การกำหนดสกุลเงินในการค้าขายนั้น จะร่วมหารืออย่างใกล้ชิดกับลูกค้าแต่ละราย
โดยบริษัทไม่มีนโยบายการเก็งกำไรจากอัตราแลกเปลี่ยน

2.  ความเสี่ยงจากข้อกำหนดและกฎหมายการค้าของประเทศผู้นำเข้า

หลายประเทศได้กำหนดมาตรฐานคุณภาพสินค้าที่เข้มงวดมากขึ้นอยู่เสมอ
มีการนำมาตรการและข้อบังคับที่ไม่ใช่เรื่องการค้ามาใช้กับการทำการค้าระหว่างประเทศมากขึ้น
เช่น นโยบายด้านความปลอดภัยของอาหาร ด้านสวัสดิการและการคุ้มครองแรงงาน
ควบคู่ไปกับกระแสความใส่ใจต่อสุขภาพของผู้บริโภค หากไม่สามารถปฏิบัติตามข้อกำหนด
ไม่สามารถปรับตัวให้สอดคล้องกับข้อกำหนดดังกล่าว จะทำให้ความสามารถในการแข่งขันลดลง
รวมทั้งสูญเสียโอกาสการขายให้กับคู่แข่งรายอื่นได้

การบริหารความเสี่ยงของบริษัท

บริษัทได้มีการติดตามข้อกำหนดด้านการค้าและกฎหมายของประเทศผู้นำเข้าอย่างใกล้ชิด
มีการจัดตั้งหน่วยงานและทีมงานที่ทำหน้าที่ติดตาม วิเคราะห์ผลกระทบ
และจัดทำข้อเสนอแนะในการเตรียมการ
ขณะเดียวกันก็ได้มีการติดต่อสื่อสารกับหน่วยงานที่เกี่ยวข้องทั้งภาครัฐและเอกชน
รวมทั้งคู่ค้าในต่างประเทศ เพื่อแลกเปลี่ยนข้อมูลและข้อคิดเห็นระหว่างกัน
ซึ่งจะช่วยให้บริษัทรับทราบข้อมูลต่างๆ อย่างทันท่วงที รอบด้าน
และเมื่อรับทราบและรวบรวมข้อมูลต่างๆ แล้ว จะนำมาวิเคราะห์และพัฒนากระบวนการทำงาน
การควบคุม การป้องกัน ให้สอดคล้องกับมาตรฐานและข้อกำหนดต่อไป

3.  ความเสี่ยงจากความผันผวนของสถานการณ์วัตถุดิบ

สินค้าของบริษัทต้องพึ่งพาวัตถุดิบทางการเกษตรและประมง ซึ่งมีความผันแปรไปตามสภาพภูมิอากาศ
ทั้งที่เกิดในประเทศไทยเองหรือเกิดกับประเทศแหล่งผลิตวัตถุดิบอื่นๆ
ทำให้มีความผันผวนทั้งในด้านราคาและปริมาณวัตถุดิบ
การผันผวนและเปลี่ยนแปลงของสถานการณ์วัตถุดิบจึงมีผลกระทบอย่างมีนัยสำคัญต่อผลประกอบการของบริษัท

  การบริหารความเสี่ยงของบริษัท

บริษัทได้พัฒนาเพิ่มขีดความสามารถของหน่วยงานที่ทำหน้าที่จัดซื้อ จัดหา
ในการสรรหาวัตถุดิบจากแหล่งต่างๆ ทั้งแหล่งวัตถุดิบภายในประเทศและต่างประเทศ
ขณะที่การสรรหาจากแหล่งวัตถุดิบในประเทศ
ก็พยายามกระจายแหล่งรับซื้อและเพิ่มจำนวนผู้ผลิตวัตถุดิบให้มากขึ้น
อีกทั้งยังมีการวิเคราะห์ข้อมูลรอบด้านเพื่อเตรียมการจัดซื้อ
จัดเก็บวัตถุดิบในปริมาณที่เหมาะสมไว้ใช้ในการผลิตช่วงที่วัตถุดิบขาดแคลน
ร่วมมือกับผู้ส่งมอบและฟาร์มกุ้งในลักษณะการเป็นพันธมิตรทางธุรกิจ
ทำสัญญาการจัดซื้อและส่งมอบเป็นการล่วงหน้า (Contract Farming)
มีการสื่อสารแลกเปลี่ยนข้อมูลสถานการณ์ต่างๆ กับผู้ส่งมอบ เพื่อลดปัญหาการขาดแคลนวัตถุดิบ
ความผันผวนของราคาวัตถุดิบ
รวมถึงการเพิ่มขีดความสามารถของผู้ส่งมอบเพื่อส่งมอบวัตถุดิบได้ทันตามกำหนด ในราคาที่เหมาะสม

นอกจากนี้บริษัทได้พยายามแสวงหาวัตถุดิบทดแทนอย่างต่อเนื่อง
เพื่อลดความเสี่ยงที่จะเกิดขึ้นจากการขาดแคลนวัตถุดิบ

4.  ความเสี่ยงจากการขาดแคลนแรงงานและต้นทุนค่าแรงงาน

สถานการณ์การขาดแคลนแรงงาน ประกอบกับภาระต้นทุนค่าแรงงานที่ปรับตัวสูงขึ้นตามค่าจ้างขั้นต่ำ
และภาระค่าสวัสดิการอื่นๆ ทำให้ต้นทุนแรงงานโดยรวมเพิ่มขึ้น
จึงมีผลต่อต้นทุนการผลิตและต้นทุนสินค้าโดยรวม

  การบริหารความเสี่ยงของบริษัท

บริษัทได้พัฒนาและเพิ่มประสิทธิภาพการผลิตของแรงงาน พยายามลดความสูญเสียจากการผลิต
ขณะเดียวกัน ก็ได้ปรับปรุงกระบวนการผลิต
โดยนำเครื่องจักรและเทคโนโลยีเข้ามาทำงานร่วมกับแรงงานมากขึ้น นอกจากนี้
ยังได้จ้างแรงงานจากประเทศเพื่อนบ้าน มาทำงานควบคู่กับแรงงานชาวไทย